Herrie oor skenking van donkiekarre in NoordwesDie donkiekarre wat deur die departement van gemeenskapsveiligheid en padinfrastruktuur in Mahikeng geskenk is. (Foto: Facebook / DA) Die DA en ActionSA het Maandag in afsonderlike verklarings gesê hulle is geskok en ontsteld oor die verkryging en skenking van 20 donkiekarre in Noordwes, wat glo as vervoermiddel na onder meer skole en klinieke in die Mahikeng-omgewing moet dien. Die skenking is deur die departement van gemeenskapsveiligheid en padinfrastruktuur in Mahikeng gedoen. Daar is ook vrae uit talle oorde oor die koste van dié donkiekarre, wat altesaam glo R780 000 gekos het, en die partye vra nou dat ŉ ondersoek na die skenking gelas word. Die kleiner donkiekarre (2 m x 1,2 m) kos na bewering R32 000 elk, terwyl die groter donkiekarre (3 m x 1,5 m) R45 000 elk kos. “Dit is ŉ skande dat LUR Sello Lehari kies om ŉ tender uit te reik om donkiekarre vir inwoners van die Dibono‑ en Manawana-nedersetting buite Mahikeng te koop, eerder as om paaie en infrastruktuur reg te maak wat al so lank ŉ probleem in landelike gebiede is,” het Kgosi Kwena Mangope, ActionSA se voorsitter in Noordwes, gesê. “Dit is kommerwekkend dat die departement niks daarmee verkeerd sien dat donkiekarre gebruik word om mense na klinieke, skole en winkels te vervoer wat soms kilometers ver is nie. Mediaberigte wat Lehari aanhaal waar hy sê dat mense in dié gebiede reeds donkiekarre as vervoermiddel gebruik, is betreurenswaardig en dui daarop dat hy uit voeling met die gemeenskap se behoeftes is.” Mangope meen ŉ mens sou dink dat die ANC die behoeftes van Noordwes se inwoners ná 28 jaar in beheer sou verstaan, en dat hulle eerder programme sou instel wat mense uit armoede ophef. Die donkiekarre wat deur die departement van gemeenskapsveiligheid en padinfrastruktuur in Mahikeng geskenk is. (Foto: Facebook / DA) ActionSA dring aan dat die premier, Bushy Maape, die tenderkontrak van drie jaar ongeldig verklaar, en dat wetstoepassers die tender ondersoek. Chris Hunsinger, die DA se woordvoerder oor vervoer, het die tender en skenking as “bedrieglik” bestempel en gevra dat die Spesiale Ondersoekeenheid (SOE) die saak bekyk. Hy meen die sogenaamde donasie ruik na blatante korrupsie en is ŉ duidelike aanduiding van die ANC se algehele verontagsaming van die behoeftes en waardigheid van die gemeenskap. “Die ANC-regering het versuim om oor die jare in ambulanse en behoorlike vervoerinfrastruktuur vir hierdie provinsie te belê, en nou word daar aan pasiënte gesê om donkiekarre te gebruik. Dit terwyl kabinetministers in luukse voertuie rondry,” het Hunsinger gesê. “Die skaamtelose wyse waarop die ANC-regering sy eie tekortkominge oor die afgelope drie dekades deur dié soort truuks probeer toesmeer, is om van naar te word.” Die DA doen ŉ beroep op pres. Cyril Ramaphosa om op te tree en die SOE opdrag te gee om die voorval te ondersoek. Hunsinger sê die departement moet volhoubare vervoeroplossings aan die mense van Dibono en Manawana bied.